絜矩書院示學子
作者：章粲
朝代：宋

paragraphs: 四時配四德，元亨利與貞。
天德元最重，方春木主生。
夏火物暢茂，是爲德之亨。
金利秋向實，水貞冬日成。
既貞又爲元，循環未嘗停。
天高而地下，陰降復陽升。
氣理本同運，天人特異名。
性情即理氣，其義明且精。
元亨利貞理，因時有足徵。
生長斂藏氣，依理常偕行。
仁禮義知性，一初同聖氓。
惻隠至羞惡，辭讓是非情。
天人二而一，如射中鵠正。
奈何天無心，人欲易纏縈。
無心自無妄，通復皆一誠。
吁嗟其有欲，天理隨榛荆。
殘忍仁斧斤，貪冒義蝗螟。
禮失之綿蕞，知止於絜缾。
天人一而二，如水分渭涇。
大哉古聖人，一念天是承。
仰觀俯以察，天降地上騰。
夭桃華灼灼，好鳥鳴嚶嚶。
木德自此盛，我心惟和平。
恢炱行熾景，是月陰陽爭。
天明一暢達，朱光布八紘。
動極必生靜，慎哉柔道乘。
金行兆新涼，宇宙日清泠。
萬寶就凝實，羣葩委芳菁。
三陰行肅物，戒哉色與聲。
冬至甲子夜，一葉開堯蓂。
凝陰雖已剝，初陽才有萌。
觀天於閉塞，掩身身欲寧。
諸君子其來，我詩爾其聆。
子能悟此理，見義自瓏玲。
子或昧此理，見義等聾盲。
善根有由蘗，端緒微微呈。
觸物動惻怛，致愛先雛嬰。
在天元之時，春意方勃興。
聲身貫律度，動作鏘璜珩。
三千三百儀，曒曒朝陽昇。
在天亨之時，夏氣方敷榮。
利物合於義，秋揫味金腥。
貞固守以知，冬藏令玄冥。
一心一太極，彼此無損增。
至哉子朱子，講道於考亭。
若明通公溥，萬古破說鈴。
仁元明可配，禮亨通可稱。
義利公所在，知貞溥所能。
若東南西北，隨方有依憑。
春元東甲乙，夏亨南丙丁。
北貞壬及癸，西利辛及庚。
若震離兌坎，隨用無變更。
火則離玄黄，木則震主青。
秋則兌金說，冬則坎水盈。
四者誠昭昭，請細與君評。
真精妙凝合，我得氣之英。
所學背斯理，南轅馳幽并。
當其泉達時，浩浩江河傾。
當其火然時，炎炎已煌熒。
萌蘗得所養，拱把可霄崢。
富貴真浮雲，無爲羨金籯。
榮華忽飄風，無爲寵辱驚。
鴆妖用之媒，錢神事之兄。
四者苟能充，於利必無營。
厚酒促亡家，冶容擅傾城。
四者苟能充，於欲必先懲。
曉起敞吾門，參前倚輿衡。
晦息安其身，主敬常惺惺。
勿謂闇室暗，冏如對日星。
勿謂閒居閒，凜如警雷霆。
仁暴判舜桀，義利別軻牼。
存心不以敬，焦火寒凝冰。
事惟非與是，一閒谷爲陵。
慎勿思鴻鵠，常期肖螟蛉。
復坐吾語汝，而學發新硎。
造道有標的，求己見準繩。
竭力事父母，夔夔謹鷄鳴。
同氣曰兄弟，急難念脊鴒。
婦道順爲正，子職孝蒸蒸。
友義切以偲，詩歌木丁丁。
何莫非此德，拳拳服諸膺。
何愧百年身，何慊萬物靈。
四者誠存存，心乎鏤爲銘。
然而仁與義，又對立門庭。
知者義所藏，禮者仁所形。
猶之四時運，陰陽爲之經。
春夏陽日長，秋冬陰日凝。
又若仁義中，仁尤莫與京。
元猶五常仁，吾因伊川程。
益信春猶仁，通貫如建瓴。
惟仁爲器重，惟知亦不輕。
守之不以知，惟仁莫能勝。
須知守之固，尤在見之明。
若夫信猶土，是猶綱之宏。
聖門戒去信，重於食與兵。
四端斯無違，一心斯有恒。
天行以不息，異乎有慾棖。
日進以無疆，同乎一貫曾。
此爲義理源，源潔流乃清。
精體兮實踐，見汝顔之瞠。